Om God se Gees te hoor – Liplekker
Die Here het nog nooit met my in 'n hoorbare stem gepraat nie. Ek het nog nooit in 'n diep stem gehoor: "Gerjo Ben, jy moet die of daai" nie. Ek sê dit baie, want dit is so en ek beny die mense met wie God só praat.
Tog praat God baie deur Sy Gees in ons. Die probleem is dat ons baie keer net té besig is om God se Gees te hoor praat. Die wêreld raas so daar buite en dit is dikwels onmoontlik om die sagte fluistering van God se Gees te hoor.
Ons moet iets van ons kant af doen. So lê ek in die bed, wakker gemaak deur God se Gees, want ek het jare gelede vir God gevra om my soggens vroeg wakker te maak sodat ek genoeg tyd met Hom kan deurbring. Terwyl ek die oggend snoesig in my bed lê, hoor ek myself bid: "Here, help my om op te staan." Kan jy dit glo!"
Ek spring op en sê vir myself: "Self, nou vat jy dit te vêr! Neem self die besluit en help jouself uit die bed!" Sjoe! 'n Mens kan darem partymaal 'n ding net té vêr vat. Moet God regtig alles vir ons doen?
Ek het besef ons moet ook van ons kant af die grond voorberei om God te ontmoet. Ons kan nie net 'n skietgebedjie opstuur en verwag daar gaan donderweer en bliksemstrale spesiaal vir ons gestuur word nie.
Nee, ons moet genoeg tyd maak om stil te word. Gaan 'n vreemdeling jou sommer tromp-op loop en 'n klomp waarhede en antwoorde op jou afpak? Nee, ek dink nie so nie. Die vreemdeling ken jou van geen kant af nie. Hoe sal hy dan nou weet wat die regte pad is wat jy moet stap? Hoe sal hy weet wat jou behoefte aan wysheid en leiding is?
Dis net binne 'n intieme verhouding waar hierdie dinge gebeur. So 'n verhouding neem tyd. Baie tyd. Daarom moet ons baie tyd in stilte met God deurbring. Ons moet Sy Woord bestudeer sodat ons Hom van naby kan leer ken. Binne so 'n verhouding sal ons Sy stem leer ken en presies weet wanneer Hy met ons praat.
19Moenie julle doof hou wanneer die Gees met julle praat nie. Luister fyn na Sy stem.
Dit sal wonderlik wees om iemand te hê wat sommer dadelik die regte pad aanwys by elke klein en groot kruispad waar ons kom. Hoe lekker sal dit nie wees as ons tone nie blou gestamp is en ons geen nerfaf plekke op ons lywe het nie?
Die goeie nuus is dat elkeen van ons wat glo, reeds die Heilige Gees in ons het en Hy praat onophoudelik met ons. Dis nou ons verantwoordelikheid om ons nie doof te hou nie. Of anders gestel: Dis ons verantwoordelikheid om op te staan en ons deel van die deal na te kom. Om tyd, genoeg tyd met God deur te bring sodat ons op die Heilige Gees se stasie kan kom.